
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI
în intervalul 11.08.2026, ora 08.00 – 12.08.2026, ora 08.00

I.	SITUAŢIA HIDROMETEOROLOGICĂ
1. Situaţia şi prognoza hidro pe râurile interioare şi Dunăre din 12.08.2026, ora 07.00
RÂURI 
Debitele au fost, în general, staționare, exceptând cursurile superioare ale Oltului și Prutului, cursurile inferioare ale Ialomiței și Prahovei, unde au fost în scădere ușoară, precum și cursul inferior al Mureșului, unde au fost în creștere prin propagare.
Debitele se situează, în general, sub mediile multianuale lunare, la valori cuprinse între 30–90% din acestea, mai mici (sub 30%) pe râurile din bazinele hidrografice: Iza, Tur, Lăpuș, Crasna, Barcău, Crișuri, Bârzava, Moravița, Caraș, Nera, Cerna, Putna, Râmnicu Sărat, Bârlad, bazinul superior al Timișului, cursul mijlociu și inferior al Someșului, pe cursul superior al Prutului și pe afluenții acestuia, pe unii afluenți din bazinele Jiului, Oltului, Argeșului, Bistriței, Trotușului și din bazinul mijlociu și inferior al Mureșului.
Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi, în general, staționare, exceptând râurile din bazinele superioare ale Argeșului și Ialomiței, unde vor fi în creștere ca urmare a precipitațiilor prognozate și propagării și doar prin propagare pe cursul inferior al Mureșului, iar pe cursul superior al Prutului debitele vor fi în scădere.
Sunt posibile scurgeri pe versanți, torenți, păraie și creșteri de niveluri și debite pe unele râuri mici din zonele de deal și munte din sudul țării ca urmare a precipitațiilor prognozate.
Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE
[bookmark: _Hlk175814181]Debitul la intrarea în ţară (secţiunea Baziaş) în intervalul 11-12.08.2026 a fost în scădere, având valoarea de 1350 m3/s, sub media multianuală a lunii august (3900m3/s).
În aval de Porțile de Fier debitele au fost în scădere.

Debitul la intrarea în ţară (secţiunea Baziaş) va fi staționar (1350 m3/s).
În aval de Porțile de Fier debitele vor fi staționare la Gruia și în scădere pe sectorul Calafat-Tulcea. 

S.N. Nuclearelectrica S.A. anunță că există, în acest moment, posibilitatea opririi controlate a Unității 2 a CNE Cernavodă în dimineața zilei de 13 august 2026. Posibilitatea opririi controlate a Unității 2 are la bază monitorizarea prognozelor INHGA pentru perioada următoare, scăderea nivelului fluviului Dunărea și parametrii de operare. În situația în care oprirea Unitătii 2 va fi iminentă în dimineața zilei de 13 august 2026, Nuclearelectrica va comunica acest aspect. 

A.B.A. Dobrogea Litoral informează că în urma scăderii nivelului, respectiv a debitului fluviului Dunărea pe sectorul Chiciu – Cernavodă – Hârșova, precum și tendința de scădere pentru următoarea perioadă, va începe aplicarea prevederilor Planului de restricții și folosire a apelor în perioadele deficitare pentru B.H. Dunăre.
Conform Planului de restricții pe sectorul Chiciu–Cernavodă–Hârșova (sector 6.2.) debitele caracteristice perioadei de vară sunt:
-debitul de atenție/avertizare: Qat = 859.536 mc/s;
-debitul necesar pentru satisfacerea cerințelor cantitative: QN = 716.28 mc/s;
-debitul necesar pentru îndeplinirea condițiilor de calitate: QNPCA = 324 mc/s;
În acest sens, va fi instituită faza de atenționare/avertizare la folosințele care se alimentează cu apă din Dunăre, pe sectorul Chiciu–Cernavodă–Hârșova, respectiv: 
-în scop potabil: S.C. R.A.J.A. S.A. Constanța – Sursa de apă potabilă Cernavodă;
-transport:  C.N. A.C.N. Agigea cu alimentare apă din Dunăre;
-industrie: S.C. Sârme și Cabluri S.A. Hârșova; 
-irigații: Ag. N.I.F. Filiala Îmbunătățiri Funciare Constanța; O.U.A.I. Ostrov-Babușa și O.U.A.I. Ostrov-Regie;
-piscicultură: SC Danubiu Elite Buc. –Am. pisc. Dunăreni.

2. Situaţia meteorologică în intervalul 11.08.2026, ora 10.00 –12.08.2026, ora 06.00 
Administraţia Naţională de Meteorologie (A.N.M.) a emis la data de 11.08.2026, la ora 10:00, avertizarea meteorologică nr. 135, astfel:
MESAJ 1:
-COD GALBEN valabil în intervalul 11.08.2026, ora 10:00-12.08.2026, ora 10:00, vizând temperaturi deosebit de ridicate, local caniculă, disconfort termic ridicat și noapte tropicală: „marți (11 august), în Oltenia, Muntenia, sudul și local în centrul Moldovei și în cea mai mare parte a Transilvaniei se vor înregistra temperaturi deosebit de ridicate, local va fi caniculă, disconfortul termic va fi în creștere, iar indicele temperatură-umezeală (ITU) pe arii restrânse va atinge pragul critic de 80 de unități. Temperaturile maxime vor fi cuprinse între 33 și 37 de grade, cu cele mai mari valori în sud-vestul Olteniei. Pe arii restrânse noaptea va fi tropicală cu minime de 18...20 de grade.”

-COD PORTOCALIU valabil în intervalul 11.08.2026, ora 10:00-12.08.2026, ora 10:00, vizând caniculă, disconfort termic accentuat și noapte tropicală: „în județele Caraș-Severin, Timiș, Arad, Bihor, Satu Mare, Sălaj și Maramureș, canicula se va intensifica, disconfortul termic va fi accentuat, iar indicele temperatură-umezeală (ITU) va depăși pragul critic de 80 de unități. Temperaturile maxime se vor încadra între 35 și 38 de grade, cu cele mai mari valori în Câmpia de Vest, unde izolat se vor atinge 39 de grade. Local, în special în zonele deluroase, noaptea va fi tropicală cu minime de 19...21 de grade.”

MESAJ 2:
-COD GALBEN valabil în intervalul 12.08.2026, ora 10:00-13.08.2026, ora 10:00, vizând temperaturi deosebit de ridicate, caniculă, disconfort termic ridicat și noapte tropicală: „miercuri (12 august), în județele Caraș-Severin, Mehedinți, Dolj, Olt, Teleorman și Giurgiu temperaturile vor fi deosebit de ridicate, va fi caniculă și disconfort termic ridicat, iar indicele temperatură-umezeală (ITU) va atinge pragul critic de 80 de unități. Temperaturile maxime vor fi cuprinse între 34 și 38 de grade, cu cele mai mari valori în sudul Olteniei. Pe arii restrânse noaptea va fi tropicală, cu minime în jurul a 20 de grade. Notă: indice temperatură-umezeală (ITU) în jurul pragului critic de 80 de unități va fi local și în restul Olteniei, al Munteniei și în Dobrogea.”

-COD GALBEN valabil în intervalul 12.08.2026, orele 05:00-16:00, vizând intensificări ale vântului: „în intervalul menționat, în sudul Moldovei și în estul Munteniei, vântul va avea intensificări cu viteze la rafală de 50...70 km/h. Notă: intensificări ale vântului cu viteze de 40...45 km/h vor fi și în Banat, Crișana, Dobrogea și restul Munteniei și al Moldovei.”

-COD GALBEN valabil în intervalul 12.08.2026, orele 12:00-21:00, vizând instabilitate atmosferică și averse torențiale însemnate cantitativ: „în intervalul menționat, în zona de munte a județelor Prahova, Dâmbovița, Argeș, Vâlcea, Sibiu și Brașov vor fi perioade cu instabilitate atmosferică ce se va manifesta prin averse torențiale, descărcări electrice, intensificări ale vântului (viteze la rafală de 50...70 km/h) și izolat grindină de mici dimensiuni (1...2 cm). În intervale scurte de timp (1...3 ore) și prin acumulare, cantitățile de apă vor fi de 15...25 l/mp și izolat de peste 30...40 l/mp.”

Această avertizare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:
-către prefecturile judeţelor: ALBA, ARGEŞ, BACĂU, BISTRIŢA-NĂSĂUD, BRAŞOV, BRĂILA, BUZĂU, CĂLĂRAŞI, CLUJ, DÂMBOVIŢA, DOLJ, GALAŢI, GIURGIU, GORJ, HUNEDOARA, IALOMIŢA, IAŞI, ILFOV, MEHEDINŢI, MUREŞ, OLT, PRAHOVA, SIBIU, TELEORMAN, VASLUI, VÂLCEA, VRANCEA şi Municipiul BUCUREŞTI (28 de prefecturi)-COD GALBEN (mesaj 1);
-către prefecturile judeţelor: ARAD, BIHOR, CARAŞ-SEVERIN, MARAMUREŞ, SATU MARE, SĂLAJ şi TIMIŞ (7 prefecturi)-COD PORTOCALIU (mesaj 1); 
-către prefecturile judeţelor: ARGEŞ, BRAŞOV, BRĂILA, BUZĂU, CARAŞ-SEVERIN, CĂLĂRAŞI, DÂMBOVIŢA, DOLJ, GALAŢI, GIURGIU, IALOMIŢA, MEHEDINŢI, OLT, PRAHOVA, SIBIU, TELEORMAN, VÂLCEA şi VRANCEA (18 prefecturi)-COD GALBEN (mesaj 2).

În ţară, vremea a fost călduroasă, chiar caniculară în cea mai mare parte a Banatului, Crișanei, Olteniei, Munteniei, local în Maramureș, în Moldova și izolat în Transilvania și Dobrogea, regiuni în care și disconfortul termic s-a accentuat, iar indicele temperatură-umezeală (ITU) a atins sau a depășit ușor pragul critic de 80 de unități. Cerul a fost senin, exceptând în a doua parte a zilei și noaptea, vestul, nordul, centrul țării și zonele de munte, unde temporar a avut înnorări, iar din date radar izolat au fost averse în general slabe (5...10 l/mp și izolat de peste 15 l/mp). Vântul a suflat slab și moderat, cu ușoare intensificări spre sfârșitul intervalului în estul țării. Temperaturile maxime s-au încadrat între 29 de grade la Întorsura Buzăului și 40 de grade la Săcuieni. La ora 06.00 erau temperaturi cuprinse între 11 grade la Intorsura Buzăului și Miercurea Ciuc și 25 de grade la Buzău și Jurilovca.

La Bucureşti, vremea a fost caniculară, disconfortul termic în accentuare, iar indicele temperatură-umezeală (ITU) a depășit ușor pragul critic de 80 de unități. Cerul a fost senin, iar vântul a suflat slab până la moderat. Temperatura maximă a fost de 35 de grade la Afumați și Băneasa și de 36 de grade la Filaret. La ora 6.00 se înregistrau 20 de grade la Afumați și Băneasa și 22 de grade la Filaret.


3. Prognoza meteorologică în intervalul 12.08.2026, ora 09.00-13.08.2026, ora 9.00
În ţară, valorile termice vor fi în scădere, dar în regiunile sudice, local, disconfortul termic se va menține ridicat, iar indicele temperatură-umezeală (ITU) va atinge și depăși pragul critic de 80 de unități. În cea mai mare parte a Olteniei, în sudul Banatului și în sud-vestul Munteniei va fi și caniculă. Temperaturile maxime se vor încadra între 24 de grade în nordul Moldovei și 38 de grade în sud-vestul Olteniei și sudul Banatului, iar cele minime vor fi cuprinse între 7 grade în depresiunile din estul Transilvaniei și 22 de grade pe litoral. Cerul va fi variabil, dar după-amiaza și noaptea vor fi și perioade cu instabilitate atmosferică ce se va manifesta prin înnorări temporar accentuate, averse ce vor avea și caracter torențial, descărcări electrice, intensificări de scurtă durată ale vântului (viteze la rafală de 50...70 km/h) și grindină de mici dimensiuni (1...2 cm) în Carpații Meridionali, local în Carpații Orientali, în Oltenia, Muntenia și izolat în Transilvania și posibil în Dobrogea și în Munții Apuseni. În zona montană și submontană a județelor Prahova, Dâmbovița, Argeș, Vâlcea, Sibiu și Brașov se vor acumula cantități de apă de 15...25 l/mp și izolat de peste 30...40 l/mp. Vântul va sufla slab și moderat, temporar cu intensificări în sudul Moldovei și estul Munteniei, unde la rafală se vor atinge viteze de 50...70 km/h, dar local și la viteze mai mici și în Banat, Crișana, Dobrogea, precum și în restul Munteniei și al Moldovei (rafale de 40...45 km/h).

La Bucureşti, vremea va fi călduroasă și indicele temperatură-umezeală (ITU) va atinge pragul critic de 80 de unități. Cerul va fi variabil, cu înnorări și posibile ploi slabe noaptea (cantități de apă de 1...2 l/mp). Vântul va sufla în general moderat (rafale de 35...45 km/h). Temperatura maximă va fi de 32...34 de grade, iar cea minimă de 16...18 grade.

[bookmark: _Hlk197328886][bookmark: _Hlk200194434][bookmark: _Hlk210470225][bookmark: _Hlk190945061][bookmark: _Hlk201927930]II. CALITATEA APELOR
Pe râurile interioare
A.B.A. Mureș și A.N.M.A.P.-D.J.M. Harghita informează că la data de 11.08.2026, în jurul orei 14:00, a fost semnalată o poluare cu ape uzate fecaloid-menajere a râului Belcina (afluent de dreapta al râului Mureș) în zona pieței din municipiul Gheorgheni (strada Pescarilor), jud. Harghita, fenomen manifestat printr-o culoare gri-maronie a apei. La fața locului s-a deplasat personalul de la A.B.A. Mureș pentru investigații, se va reveni cu informații.

A.N.A.R. informează că începând cu data de 07.08.2026, reprezentanții SC APA CANAL 2000 SA Pitești, operatorul regional de alimentare cu apă pentru municipiul Pitești și zonele riverane, au sesizat către A.B.A. Argeș-Vedea o creștere semnificativă a concentrației de mangan la intrarea în stația de tratare Budeasa, de la 0,050 mg/l– 0,100 mg/l până la valoarea de 0,500 mg/l în dimineața zilei de 11.08.2026. Această valoare a fost măsurată de reprezentanții APA CANAL 2000 SA Pitești la intrarea în stația de tratare, captarea fiind gravitațională din lacul de acumulare Budeasa.   
Sursa de rezervă de alimentare cu apă a municipiului Pitești, pomparea din lacul de acumulare Bascov, a fost verificată la data de 11.08.2026 de către A.B.A. Argeș-Vedea, concentrația de mangan fiind de 0,600 mg/l. 
Aceste depășiri semnificative ale concentrației de mangan conduc la imposibilitatea realizării procesului de floculare de către APA CANAL 2000 SA Pitești, apa potabilă în unele zone ale municipiului Pitești având o culoare galben–maronie. 
Cauzele care pot conduce la aceste depășiri semnificative ale concentrației de mangan sunt lipsa precipitațiilor din ultima perioadă de timp, temperaturile extreme, precum și apa stătută/ neîmprospătată din majoritatea lacurilor de acumulare de pe râul Argeș din aval de barajul Vidraru.
De asemenea, saturația în oxigen este sub valoarea limită de 1, existând riscul semnificativ de apariție a mortalității piscicole în lacul de acumulare Budeasa (sursa principală de alimentare cu apă a municipiului Pitești).  
În acest sens, reprezentanții Sucursalei Hidrocentrale Curtea de Argeș au fost invitați să participe la data de 12.08.2026, la ora 08.30, la o sedință de analiză a acestei situații la sediul Instituției Prefectului Județului Argeș, în cadrul căreia se vor discuta aspecte privind majorarea pentru o perioadă scurtă de timp a debitului evacuat controlat din lacul de acumulare Vdiraru (aproximativ 10 mc/s). 
S-a solicitat reprezentanților Sucursalei Hidrocentrale Curtea de Argeș să dispună la data de 11.08.2026 efectuarea manevrelor astfel încât captarea secundară Vâlsan să fie lăsată pe albia veche a râului Argeș, încercându-se astfel îmbunătățirea calității apei râului Vâlsan, afluent în acumularea Budeasa.  
Se menționează faptul că neluarea unor măsuri operative cât mai urgent poate conduce la o mortalitate piscicolă în lacul de acumulare Budeasa și la riscul apariției unor probleme semnificative în tratarea apei potabile livrate către municipiul Pitești.

Pe fluviul Dunărea și pe Marea Neagră nu au fost semnalate evenimente deosebite.

III. CALITATEA MEDIULUI
1. În domeniul aerului
Agenţia Naţională pentru Mediu și Arii Protejate informează că din rezultatele analizelor efectuate la data de 10.08.2026 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţia cu indicativul CL-2 (municipiul Călărași).

2. [bookmark: _Hlk187234031]În domeniul solului şi vegetaţiei 
A.N.M.A.P.-D.J.M. Dâmbovița informează că la data de 11.08.2026, la ora 05:46, s-a produs o poluare cu 300 l de țiței și apă sărată a cca 25 mp de sol (drum public) în zona comunei Dragomirești ca urmare a fisurării conductei O.M.V. Petrom de la sonda 594 la Parc 3 Dragomirești. Măsuri: echipa de intervenție a oprit pomparea, a izolat conducta în scopul reparării acesteia, a răspândit material absorbant pe suprafața afectată, se intervine în continuare pentru ecologizarea terenului afectat.

Garda Forestieră Timișoara informează despre producerea unui incendiu la data de 09.08.2026, la ora 10:30, în zona satului Lindenfeld, comuna Buchin, pe raza Ocolului Silvic Păltiniș, jud. Caraș-Severin. Acesta a afectat o suprafață de 6,94 ha de litieră și a fost stins în data de 10.08.2026, la ora 19:00, de către personalul silvic, pompierii militari și cetățeni.

Garda Forestieră Timișoara informează despre producerea unui incendiu la data de 09.08.2026, la ora 10:30, în zona orașului Băile Herculane, pe raza Ocolului Silvic Băile Herculane, jud. Caraș-Severin. Suprafața afectată în data de 11.08.2026 era de cca 3 ha de litieră, personalul silvic și pompierii militari intervin în continuare pentru stingere, asistați de un elicopter.

3. 	În domeniul supravegherii radioactivităţii mediului
[bookmark: _Hlk218288012][bookmark: _Hlk218287954][bookmark: _Hlk197821337]Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

4. 	În municipiul Bucureşti
[bookmark: _Hlk218288113]În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

